
[bookmark: TextBodyBegin]Europski parlament,
[bookmark: _GoBack]–	uzimajući u obzir svoje prethodne rezolucije o Alžiru,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su 16. studenoga 2024. alžirske vlasti uhitile francusko-alžirskog pisca Boualema Sansala, koji je javno zauzeo čvrst stav protiv autoritarnog režima i pozvao na slobodu izražavanja u Alžiru; budući da je više od tjedan dana bilo nepoznato gdje se on nalazi, te mu u tom razdoblju bio uskraćen kontakt s obitelji i pravna pomoć, što je u suprotnosti s međunarodnim pravom; budući da je Sansal ispitan bez prisutnosti svojeg odvjetnika, čime je prekršeno njegovo pravo na pošteno suđenje; budući da je kasnije optužen za kaznena djela povezana s nacionalnom sigurnošću na temelju članka 87.a alžirskog Kaznenog zakona, odredbe koja se često koristi protiv kritičara vlade, uključujući borce za ljudska prava; budući da je Sansal u nekoliko navrata hospitaliziran;
B.	budući da je Alžir potpisnik Opće deklaracije o ljudskim pravima; budući da se Alžir obvezao poštovati i promicati slobodu izražavanja, u potpunosti u skladu sa svojim međunarodnim obvezama, Prioritetima partnerstva EU-a i Alžira te svojim Ustavom; budući da su 2024. donesene nove izmjene Kaznenog zakona kojima se nameću znatna ograničenja slobode izražavanja;
C.	budući da se sloboda izražavanja u Alžiru pogoršala i da je ta zemlja pala na 139. mjesto prema Svjetskom indeksu slobode medija za 2024.; budući da su novinari pod sve većim pritiskom te da su često pritvarani i kazneno gonjeni; budući da je, prema alžirskim borcima za ljudska prava, u Alžiru najmanje 215 osoba u zatvoru zbog iznesenog mišljenja; budući da su i dalje u porastu cenzura, suđenja i teško kažnjavanje predstavnika neovisnih medija, koje se često optužuje da su u zavjeri sa stranim silama radi ugrožavanja nacionalne sigurnosti;
D.	budući da je od 2021. do 2024. EU Alžiru isplatio 213 milijuna EUR u okviru višegodišnjeg okvirnog programa;
1.	osuđuje uhićenje i pritvaranje Boualema Sansala i poziva na njegovo hitno i bezuvjetno oslobađanje;
2.	jednako tako osuđuje uhićenja svih drugih aktivista, političkih zatvorenika, novinara, boraca za ljudska prava i drugih osoba pritvorenih ili osuđenih zbog ostvarivanja prava na slobodu mišljenja i izražavanja, uključujući novinara Abdelwakila Blamma i pisca Tadjadita Mohameda, te poziva na njihovo puštanje na slobodu;
3.	potiče institucije EU-a i delegaciju EU-a da javno podijele svoju zabrinutost s alžirskim vlastima te da organiziraju liječničku misiju koja će utvrditi kakvo je Sansalovo zdravstveno stanje;
4.	poziva alžirske vlasti da preispitaju sve represivne zakone kojima se ograničavaju slobode, posebno članke 87.a, 95.a i 196.a alžirskog Kaznenog zakona, te neovisnost pravosuđa, kako bi se zaštitila sloboda tiska utvrđena u članku 54. alžirskog Ustava;
5.	ponovno ističe važnost vladavine prava za jačanje slobode izražavanja, kako je utvrđeno u Prioritetima partnerstva EU-a i Alžira; naglašava da se obnavljanje tog sporazuma mora temeljiti na kontinuiranom i znatnom napretku u navedenim područjima te naglašava da bi se pri svim budućim isplatama sredstava EU-a trebao uzeti u obzir napredak postignut u tom pogledu;
6.	nalaže svojoj predsjednici da ovu Rezoluciju prevede na arapski i proslijedi alžirskim vlastima, Komisiji i potpredsjednici Komisije / Visokoj predstavnici Unije za vanjske poslove i sigurnosnu politiku.

